Íslandspóstur má ekki lengur jafna út verð á pakkasendingum og verður frá mánaðamótum dýrara að senda pakka út á land en innan höfuðborgarsvæðisins.
Ekki kostar lengur jafn mikið að senda pakka hvert á land sem er. Ný verðskrá Póstsins hækkar sendingargjöld til og frá landsbyggðinni en lækkar þau á höfuðborgarsvæðinu.
Samkvæmt nýjum lögum sem tóku gildi í sumar verður gjaldskrá fyrir pakkasendingar að endurspegla raunkostnað. Þetta þýðir að Íslandspóstur má ekki lengur jafna út verð, verður að afnema eina gjaldskrá fyrir allt landið og taka upp svæðaskiptingu. Þetta á við um pakka upp að 10 kílóum og þá verður pósturinn líka að hækka verð fyrir fjölpóst.
Svæðaskiptingin þýðir að dýrara verður að senda pakka til og frá landsbyggðinni. Landinu er skipt í fjögur svæði. Höfuðborgarsvæðið er svæði 1 og þar er gjaldskráin lægst. Svæði 2 eru stærri þéttbýlisstaðir og Svæði 3 er annað þéttbýli. Sveitir landsins teljast svæði fjögur, þar er gjaldskráin hæst. Þegar sent er á milli svæða er alltaf rukkað miðað við dýrara svæðið.
Breytingin tekur gildi 1. nóvember og samkvæmt útreikningum Austurfréttar verður 700 krónum dýrara að fá pakka sendan frá Reykjavík á pósthúsið á Borgarfirði eystra heldur en á pósthús innan Reykjavíkur. Verð pakka til Borgarfjarðar hækkar um 60% en innan Reykjavíkur lækkar verðið um 17%. Borgarfjörður eystri telst til sveita, svæðis 4 og fleiri smáþorp einnig.
Þessi breyting vinnur á móti öðrum ráðstöfunum stjórnvalda sem miða að því að jafna flutningskostnað, til að mynda hjá framleiðendum með styrkjum frá Byggðastofnun.
Íslandspóstur má ekki lengur jafna út verð á pakkasendingum og frá mánaðamótum verður dýrara að senda pakka út á land en innan höfuðborgarsvæðisins. 